Innocentius etc. venerabilibus fratribus archiepiscopo Vpsalensi et episcopo Glandatensi ac dilecto filio officialj Aboensi salutem etc. Vite ac morum honestas aliaque laudabilia probitatis et virtutum merita, super quibus dilectus filius Mathias Nicolaj clericus Aboensis apud nos fidedigno commendatur testimonio, nos inducunt ut sibj reddamur ad gratiam liberales. Exhibita siquidem nobis nuper pro parte dictj Mathie petitio continebat, quod olim parrochialj ecclesia Loymexkij (!) Aboensis diocesis, quam quondam Olauus Moler ipsius ecclesie rector, dum uiueret, obtinebat, per obitum ejusdem Olauj, qui extra Romanam curiam diem clausit extremum, uacante, bone memorie Conradus episcopus Aboensis ecclesiam predictam, ut premittitur uacantem, prefato Mathie ordinaria auctoritate contulit et prouidit etiam de eadem, ipseque Mathias collationis et prouisionis earundem vigore ecclesiam ipsam extitit assecutus; cum autem, sicut eadem petitio subiungebat, prefatus Mathias dubitet, collationem et prouisionem predictas ex certis causis uiribus non subsistere et, sicut accepimus, dicta ecclesia adhuc ut prefertur uacare noscatur, nos …… discretionj vestre per apostolica scripta mandamus, quatenus uos uel duo aut unus vestrum per uos uel alium seu alios ecclesiam predictam, cuius fructus, redditus et prouentus duarum marcharum argenti secundum co. ex. ua. an., ut dictus Mathias asserit, non excedunt …… cum omnibus juribus et pertinentijs suis eidem Mathie auctoritate nostra conferre et assignare curetis …… Datum Rome apud sanctum Petrum anno jncarnationis dominice millesimo quadringentesimo octuagesimo nono, quarto (?) kalendas augusti anno quinto. P. xx. nonis augusti anno quinto. Altissen.